UAC ทุ่มงบกว่า 4 พันลบ. ลุยสร้างโรงไฟฟ้าที่ญี่ปุ่น 30-35 MW
UAC ทุ่มงบกว่า 4 พันลบ. ลุยสร้างโรงไฟฟ้าที่ญี่ปุ่น 30-35 MW 
15 มิ.ย. 2559

นายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า  ปัจจุบันบริษัทอยู่ระหว่างประเมินมูลค่าสินทรัพย์ของโรงไฟฟ้าพลังงานแสงอาทิตย์ในประเทศญี่ปุ่น กำลังการผลิต 30-35 เมกะวัตต์ (MW) ซึ่งคาดว่าจะแล้วเสร็จภายในเดือนมิ.ย.นี้
โดยหลังจากนั้นจะเสนอเรื่องเข้าสู่ที่ประชุมคณะกรรมการบริหารต่อไป และหากได้รับการอนุมัติก็จะเริ่มดำเนินการก่อสร้างได้ทันที โดยจะใช้งบลงทุนราว 3,000-4,000 ล้านบาท ใช้ระยะเวลาก่อสร้างราว 2 ปี พร้อมจ่ายไฟฟ้าเชิงพาณิชย์ได้ในช่วงปลายปี 60 ถึงต้นปี 61
สำหรับแนวโน้มผลประกอบการในปีนี้ บริษัทยังมั่นใจว่ารายได้จะเป็นไปตามเป้าหมายที่วางไว้ 1,800 ล้านบาท ซึ่งจะมาจากธุรกิจเทรดดิ้ง 1,000 ล้านบาท ธุรกิจเคมีภัณฑ์ 400 ล้านบาท และธุรกิจพลังงาน 400 ล้านบาท ในขณะเดียวกันได้ตั้งเป้าหมายระยะยาว 5 ปี (59-63) รายได้จะขึ้นไปแตะระดับ 3,000 ล้านบาท ซึ่งจะมาจากการเน้นขยายการลงทุนโครงการพลังงานทดแทนอย่างต่อเนื่อง โดยตั้งงบลงทุนไว้เฉลี่ยปีละ 1,000 ล้านบาท
ส่วนแนวโน้มผลประกอบการในไตรมาส 2/59 ว่าจะเติบโตต่อเนื่องจากไตรมาส 1/59 เพราะมีการรับรู้รายได้จากการเข้าถือหุ้น 100% โรงไฟฟ้า 2 แห่ง คือ โรงไฟฟ้าเสาเถียรเอ และโรงไฟฟ้าประดู่เฒ่า กำลังการผลิตรวม 6.9 เมกะวัตต์ ที่จะรับรู้รายได้เข้ามาเต็มปี ในขณะที่ธุรกิจเทรดดิ้งเองก็ยังมีการเติบโตได้อย่างต่อเนื่อง